ขอบคุณรัฐบาล ช่วยเหลือประชาชนช่วงที่เกิดน้ำท่วมในกรุงเทพมหานคร
นายชัชชาติ สิทธิพันธุ์ ผู้ว่าราชการกรุงเทพมหานคร กล่าวถึงกรณีที่เกิดน้ำท่วมในพื้นที่กรุงเทพมหานคร ช่วงที่ผ่านมา ว่า พลเอก ประยุทธ์ จันทร์โอชา นายกรัฐมนตรี ได้สั่งการให้หน่วยงานที่เกี่ยวข้อง เร่งให้ความช่วยเหลือประชาชนที่ได้รับความเดือดร้อน พร้อมจัดเจ้าหน้าที่ช่วยในการขุดลอกคลอง จัดเก็บขยะในจุดที่มีน้ำท่วมขัง รวมทั้งประสานงานกับ กทม. อย่างใกล้ชิด เพื่อให้สถานการณ์คลี่คลายโดยเร็ว ส่วนกรณีที่มีข่าวว่าช่วงที่เกิดน้ำท่วม ไม่ได้รับความร่วมมือจากกรมชลประทาน เพื่อเปิดประตูระบายน้ำนั้น ยืนยันว่าทั้งสองฝ่ายทำงานร่วมมือกันมาโดยตลอดและไม่ได้ขัดแย้งกันตามที่เป็นข่าว ซึ่งประตูระบายน้ำมี 2 ฝั่ง ด้านนอกควบคุมโดยกรมชลประทาน ส่วนด้านในควบคุมโดย กทม. ซึ่งจะประสานงานกันขณะเปิด-ปิดอย่างใกล้ชิด ทั้งนี้ ปัจจุบันกรมชลประทานช่วยระบายน้ำทางฝั่งตะวันออกได้เป็นอย่างดีและได้รับความร่วมมือในภาพรวมเป็นที่น่าพอใจ